નાગરિકતા (સંશોધન) વિધેયક મુદ્દે આસામમાં હાલ ભારેલા અગ્નિ જેવી સ્થિતિ સર્જાઈ છે. નાગરિકતા (સંશોધન) વિધેયક - ૨૦૧૬માં થઈ રહેલા નવા પ્રાવધાન મુજબ ભારતમાં છ વર્ષ રહી ચૂકયા હોય તેવા અફઘાનિસ્તાન, બાંગ્લાદેશ અને પાકિસ્તાનના અલ્પસંખ્યક સમુદાય - હિન્દુ, શીખ, બૌદ્ધ, જૈન, પારસી અને ઈસાઈ નાગરિકોને અવૈધ નાગરિક નહીં માનવામાં આવે, તેમને નાગરિકતા પ્રદાન કરવામાં આવશે. ધ્યાનાકર્ષક છે કે આમાં મુસ્લિમ સમુદાયના લોકોનો સમાવેશ કરવામાં આવ્યો નથી. તેમ છતાં આસામમાં આ વિધેયકનો જોર-શોરથી વિરોધ થઈ રહ્યો છે. વિપક્ષો સાથે ભાજપનો સહયોગી પક્ષ આસામ ગણ પરિષદ પણ વિરોધમાં ઊતરી તર્ક આપે છે કે આવું કરવાથી ખોટી પરંપરા શરૂ થવાનો અને ગેરકાયદેસર બાંગ્લાદેશી પ્રવાસીઓનો મુદ્દો વધારે પેચીદો બની જવાનો ભય છે. આસામના મૂળ નાગરિકોનો દાવો છે કે અહીં વસતા ગેરકાયદે લોકોએ સમગ્ર પૂર્વોત્તરના સ્થાનિકોના નોકરી, ધંધા સહિત અનેક હકોને છીનવી લીધા છે.